Guld til både damer og herrer, da Frederikshavn Bulldogs lørdag aften sikrede sig det danske mesterskab i floorball.

Først var det Frederikshavn Bulldogs' kvinder, der tog imod lokalrivalerne fra FC Outlaws - også fra Frederikshavn. Outlaws havde ikke en chance og kom aldrig til reelle scoringschancer. Derfor var det Frederikshavn Bulldogs, der efter to timers spil kunne kalde sig danske mestre - for tredje år i træk - med en sejr på 4-0. - Det betyder enormt meget. Vi har kæmpet for det hele sæsonen og nu lykkedes det endeligt, og så kommer vi forhåbentligt med i Europacup'en, siger landsholds- og Bulldogs-spilleren Jane Stubben til TV2/NORD. Imens damernes finale hurtigt blev afgjort, så var det anderledes spændende hos herrerne. Hafnia fra København bringer sig foran med 0-1. Buldogs kommer op på 1-1, men herefter leger københavnerne med nordjyderne og når helt op på 1-4. I 2. periode er det slut med Hafnia-dominansen. Frederikshavn Bulldogs scorer på stribe og bringer sig foran med 5-4. Hafnia når at udligne. Men kort før tid bringer frederikshavnerne sig igen foran. Hafnia tager målmanden ud og forsøger sig med en ekstra markspiller. Det duer ikke. Bulldogs vinder med 8-5. - Jeg kan ikke sætte ord på det. Det er virkelig stort, men også fortjent. Vi har arbejdet hårdt hele sæsonen, og at vi nu står med dobbelt guld, det er fantastisk, siger en glad formand i Frederikshavn Bulldogs, Ole Schüsler, til TV2/NORD. Jane Stubben fra Frederikshavn Bulldogs blev kåret til årets danske spiller. Hos mændene var det også en frederikshavner, der fik den titel, nemlig Lars Jespersen.